

VLADA REPUBLIKE HRVATSKE

Zagreb, 2. siječnja 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o određivanju nacionalnog nadležnog tijela i jedinstvene kontaktne točke za interoperabilnost javne uprave (EU) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 P R I J E D L O G

Na temelju članka 30. stavka 3. Zakona o Vladi Republike Hrvatske („Narodne novine“, broj 150/11, 119/14, 93/16, 116/18, 80/22 i 78/24), a u vezi s člankom 17. Uredbe (EU) 2024/903 Europskog parlamenta i Vijeća od 13. ožujka 2024. o utvrđivanju mjera za visoku razinu interoperabilnosti javnog sektora u Uniji (Akt o interoperabilnoj Europi) (SL L, 2024/903, 22.3.2024.), Vlada Republike Hrvatske je na sjednici održanoj \_\_\_\_\_\_ 2025., donijela

**O D L U KU**

**o određivanju nacionalnog nadležnog tijela i jedinstvene kontaktne točke**

**za interoperabilnost javne uprave (EU)**

## I.

Ovom Odlukom se Ministarstvo pravosuđa, uprave i digitalne transformacije određuje nacionalnim nadležnim tijelom i jedinstvenom kontaktnom točkom za interoperabilnost javne uprave.

## II.

Ovom se Odlukom osigurava provedba Uredbe(EU) 2024/903 Europskog parlamenta i Vijeća od 13. ožujka 2024. o utvrđivanju mjera za visoku razinu interoperabilnosti javnog sektora u Uniji (Akt o interoperabilnoj Europi; u daljnjem tekstu Uredba (EU) 2024/903).

## III.

Zadužuje se Ministarstvo pravosuđa, uprave i digitalne transformacije da o ovoj Odluci obavijesti Europsku komisiju.

## IV.

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb, \_\_\_\_\_\_\_ 2025.

PREDSJEDNIK

mr.sc. Andrej Plenković

OBRAZLOŽENJE

Člankom 17. stavkom 1. Uredbe (EU) 2024/903 Europskog parlamenta i Vijeća od 13. ožujka 2024. o utvrđivanju mjera za visoku razinu interoperabilnosti javnog sektora u Uniji (Akt o interoperabilnoj Europi; u daljnjem tekstu: Uredba) nalaže se svakoj državi članici da odredi jedno ili više nadležnih tijela za primjenu Uredbe.

S obzirom da Ministarstvo pravosuđa, uprave i digitalne transformacije (u daljnjem tekstu: Ministarstvo) već ima ključnu ulogu u razvoju i provedbi digitalnih strategija i politika u Republici Hrvatskoj, te posjeduje stručnost i kapacitete potrebne za koordinaciju aktivnosti vezanih uz interoperabilnost, ovom Odlukom se Ministarstvo određuje kao nacionalno nadležno tijelo i jedinstvena kontaktna točka za interoperabilnost javne uprave.

Kao nacionalno nadležno tijelo za interoperabilnost, Ministarstvo je odgovorno za praćenje provedbe Uredbe, koordinaciju s drugim tijelima javne vlasti, te suradnju s Europskom komisijom i drugim državama članicama na području interoperabilnosti.

Određivanjem Ministarstva kao nacionalnog nadležnog tijela za interoperabilnost javne uprave, osigurava se učinkovita provedba Uredbe u Republici Hrvatskoj, jačanje interoperabilnosti javnih usluga, te stvaranje preduvjeta za digitalnu transformaciju javne uprave.

Sukladno članku 17. stavku 5. Uredbe, svaka država članica bez nepotrebne odgode obavješćuje Europsku komisiju o određivanju svoje jedinstvene kontaktne točke i svim naknadnim promjenama u vezi s time.

S obzirom da se citirani članak 17. primjenjuje od 12. siječnja 2025. godine potrebno je odrediti nacionalno nadležno tijelo i jedinstvenu kontaktnu točku.

Sredstva potrebna za provedbu ove Odluke su osigurana u okviru redovnog poslovanja Ministarstva pravosuđa, uprave i digitalne transformacije i nije potrebno osigurati dodatna sredstva.